b'\n_START_ARTICLE_\nIndrefilet\n_START_PARAGRAPH_\nIndrefilet er den m\xc3\xb8reste delen av av kj\xc3\xb8ttet, fra under de korte ribbenene i bakre del av kroppen, ogs\xc3\xa5 kalt hinden hos storfe, lam og svin, samt vilt fra enkelte andre pattedyr. I Norge bruker man for eksempel indrefilet fra hjort, elg og reinsdyr._NEWLINE_Vanlige definisjoner av m\xc3\xa5ter \xc3\xa5 steke et stykke indrefilet som mat, varierer fra r\xc3\xa5, medium og til godt stekt, alts\xc3\xa5 gjennomstekt. Tradisjonen med r\xc3\xa5tt kj\xc3\xb8tt er uvanlig i Norge og mange i andre land, og er en av f\xc3\xa5 retter, slik som for eksempel ogs\xc3\xa5 sushi fra enkelte typer fiskekj\xc3\xb8tt, som spises uten steking._NEWLINE_Indrefileten utgj\xc3\xb8res av den store lendemuskelen (psoas major) som forbinder ryggs\xc3\xb8ylen og l\xc3\xa5rbenet, og av hvert dyr f\xc3\xa5r man dermed 2 fileter. En hel, rensk\xc3\xa5ret indrefilet fra kj\xc3\xb8ttfe kan ha en vekt p\xc3\xa5 rundt 1,5 kg, noe h\xc3\xb8yere eller lavere avhengig av rasen. Den spesielle m\xc3\xb8rheten skyldes at muskelen ikke b\xc3\xa6rer vekt, brukes lite og dermed utsettes for lite bevegelse og belastning. Indrefileten er det dyreste kj\xc3\xb8ttstykket fra kj\xc3\xb8ttfe og storvilt._NEWLINE_F\xc3\xb8rsteklasses indrefilet kommer fra kj\xc3\xb8ttfe. Kj\xc3\xb8ttfe slaktes ved 18 m\xc3\xa5neders alder og enten dyret er av hun- eller hankj\xc3\xb8nn kalles kj\xc3\xb8ttet okse- eller biffkj\xc3\xb8tt. B\xc3\xa5de i Storbritannia og i Argentina er Aberdeen Angus regnet som den perfekte kj\xc3\xb8ttferase med h\xc3\xb8y grad av intramuskul\xc3\xa6rt fett. Bare det japanske Kobe-kj\xc3\xb8ttet har enda bedre marmorering. I enkelte land m\xc3\xa5 kj\xc3\xb8ttet komme fra kviger eller kastrerte ungokser for \xc3\xa5 f\xc3\xa5 h\xc3\xb8yeste kvalitetsgradering og pris. Indrefilet fra ku er ofte forklaringen p\xc3\xa5 rimelige retter av indrefilet som tilbys av restauranter.'